KOMMISSIONENS FORORDNING (EF) Nr. 1718/96 af 29. august 1996 om indledning af en undersøgelse vedrørende omgåelse af de antidumpingforanstaltninger, der indførtes ved Rådets forordning (EØF) nr. 993/93 og (EØF) nr. 2887/93, på importen af visse elektroniske vægte med oprindelse i henholdsvis Japan og Singapore, ved import af dele deraf samlet i Det Europæiske Fællesskab og om at gøre sidstnævnte import til genstand for registrering

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab (1), særlig artikel 13 og 14,

efter konsultation i Det Rådgivende Udvalg, og

ud fra følgende betragtninger:

A. ANMODNING

(1) Kommissionen har modtaget en anmodning i henhold til artikel 13, stk. 3, i forordning (EF) nr. 384/96 (i det følgende benævnt »grundforordningen«) om at undersøge den påståede omgåelse af den antidumpingtold, der indførtes over for Teraoka Seiko Co. Ltd (Japan) og Teraoka Weigh System PTE Ltd (Singapore) ved Rådets forordning (EØF) nr. 993/93 (2) og Rådets forordning (EØF) nr. 2887/93 (3), ændret ved Rådets forordning (EF) nr. 2937/95 (4), på importen af visse elektroniske vægte med oprindelse i henholdsvis Japan og Singapore, ved import af dele deraf, som senere anvendes til samling af disse vægte i Fællesskabet, for at gøre importen af disse dele til genstand for registrering af toldmyndighederne i henhold til artikel 14, stk. 5, i grundforordningen og for at foreslå Rådet at udvide ovennævnte antidumpingtold til sidstnævnte import, hvor dette er berettiget.

B. INDGIVERE AF ANMODNINGEN

(2) Anmodningen er indgivet den 19. juli 1996 af følgende selskaber:

Bizerba GmbH & Co. KG, Campesa SA, Dataprocess SpA, Dataprocess Industria SpA, Testut SA, Lutrana SA, GEC Avery Ltd, Maatschappij Van Berkel's Patent BV og Brevetti van Berkel SpA.

Ifølge anmodningen er disse selskaber alle producenter af elektroniske vægte til brug i detailhandelen, og deres samlede produktion udgør næsten 65 % af den samlede produktion i Fællesskabet af sådanne varer.

C. VARE

(3) De varer, hvorigennem den påståede omgåelse finder sted, er dele, som anvendes til samling i Fællesskabet af elektroniske vægte til brug i detailhandelen med numerisk angivelse af vægt, enhedspris og pris at betale (med eller uden printeranordning for disse tre angivelser), henhørende under KN-kode 8423 81 50 (i det følgende benævnt »elektroniske vægte«). Disse varer (i det følgende benævnt »dele til elektroniske vægte«) tariferes i øjeblikket under KN-kode ex 8423 90 00. Disse koder angives kun til orientering og har ingen bindende virkning med hensyn til varernes tarifering.

D. REGISTRERING

(4) I betragtning af, at anmodningen kun vedrører den påståede omgåelse af antidumpingforanstaltninger med hensyn til Teraoka Seiko Co. Ltd (Japan) og Teraoka Weigh System PTE Ltd (Singapore), bør registreringen af import begrænses til dele af elektroniske vægte henhørende under KN-kode ex 8423 90 00 med oprindelse i Japan og Singapore og fremstillet af eller for disse selskaber og/eller importeret af disse selskaber til Fællesskabet.

E. BEVIS

(5) Anmodningen indeholder i henhold til artikel 13 i grundforordningen tilstrækkeligt bevis for, at den antidumpingtold på importen af elektroniske vægte med oprindelse i Japan og Singapore, der er indført med hensyn til Teraoka Seiko Co. Ltd og Teraoka Weigh System PTE Ltd omgås ved import af dele til elektroniske vægte med oprindelse i disse lande, fremstillet og/eller eksporteret af de to berørte selskaber og/eller af deres forretningsmæssigt forbundne selskaber, og som anvendes i samleprocesser i Fællesskabet.

(6) Beviserne er følgende:

a) Siden indledningen af de sidste antidumpingundersøgelser vedrørende Japan den 26. februar 1991 og vedrørende Singapore den 11. maj 1994 er de sket en klar ændring i mønstret for handelen mellem de to lande og Fællesskabet. I den forbindelse understreges det i anmodningen, at der i den samlede import til Fællesskabet af elektroniske vægte fra de to lande var en nedgang i enheder mellem 1994 og første halvdel af 1995 på 27 % ekstrapoleret på årsbasis, medens importen af dele fra disse lande i samme periode steg i vægt med mere end 30 %. Det påstås, at denne stigning fandt sted på næsten samme tidspunkt, som da samleprocesserne startedes i Fællesskabet.

Denne stigning i handelsmønstret hævdes at stamme fra samlingen af elektroniske vægte i Fællesskabet, for hvilken der ikke foreligger nogen tilstrækkelig gyldig grund eller økonomisk begrundelse ud over antidumpingtoldens eksistens. Den mest indlysende årsag til ovennævnte ændring i handelsmønstret er, at der for importerede dele ikke skal betales den antidumpingtold på 15,4 %, der pålægges importen af elektroniske vægte fremstillet af Teraoka Weigh System PTE Ltd (Singapore), eller den antidumpingtold på 22,6 %, der pålægges importen af elektroniske vægte fremstillet af Teraoka Seiko Co. Ltd (Japan).

b) Anmodningen indeholder desuden beviser for, at de priser, til hvilke elektroniske vægte samlet af dele til elektroniske vægte importeret fra Japan og Singapore sælges i Fællesskabet, er lavere end det ikke-dumpede niveau for eksportpriser, der blev fastsat i antidumpingundersøgelserne vedrørende elektroniske vægte samlet i Japan og Singapore.

c) Endelig indeholder anmodningen bevis for, at den påståede omgåelse undergraver de afhjælpende virkninger af den eksisterende antidumpingtold i henseende til mængder og priser på samme vare i samlet tilstand. Dette forhindrer erhvervsgrenen i Fællesskabet i at opnå en rimelig fortjeneste, der vil gøre det muligt for den at holde trit med den hurtige teknologiske udvikling i elektronikindustrien.

F. PROCEDURE

(7) På baggrund af de beviser, der er indeholdt i anmodningen, har Kommissionen konkluderet, at der foreligger tilstrækkelige beviser til at berettige indledningen af en undersøgelse i henhold til artikel 13, stk. 3, i grundforordningen samt til at gøre import af de i betragtning 3 nævnte dele til elektroniske vægte til genstand for registrering i overensstemmelse med artikel 14, stk. 5, i nævnte forordning.

i) Spørgeskemaer

(8) For at indhente de oplysninger, som den anser for nødvendige for undersøgelsen, vil Kommissionen sende spørgeskemaer til den i anmodningen nævnte samler af elektroniske vægte i Fællesskabet samt til Teraoka Seiko Co. Ltd (Japan) og Teraoka Weigh System PTE Ltd (Singapore). Der kan også efter behov indhentes oplysninger fra producenter i Fællesskabet.

(9) Andre interesserede parter, som kan godtgøre, at de sandsynligvis vil blive berørt af resultatet af undersøgelsen, bør anmode Kommissionen om et spørgeskema senest 15 dage efter offentliggørelsen af denne forordning i De Europæiske Fællesskabers Tidende. Alle anmodninger om spørgeskemaer fremsættes skriftligt til nedenstående adresse med angivelse af navn, adresse samt telefon- og telefaxnummer på den part, der indgiver anmodningen.

Myndighederne i Japan og Singapore vil blive underrettet om indledningen af undersøgelsen og vil modtage en genpart af anmodningen.

ii) Certifikater for ikke-omgåelse

(10) I overensstemmelse med artikel 13, stk. 4, i grundforordningen kan der udstedes certifikater, der fritager importen af den pågældende vare fra registrering, eller der kan træffes foranstaltninger af toldmyndighederne, når importen ikke indebærer en omgåelse.

Da udstedelsen af sådanne certifikater kræver forudgående bemyndigelse fra Fællesskabets institutioner, bør anmodninger om sådan bemyndigelse indgives til Kommissionen så hurtigt som muligt i løbet af undersøgelsen, således at der kan blive taget hensyn til disse anmodninger på grundlag af en grundig vurdering af deres berettigelse.

G. FRIST

(11) Af hensyn til en forsvarlig forvaltning bør der fastsættes en periode, inden for hvilken interesserede parter kan tilkendegive deres synspunkter skriftligt, under forudsætning af, at de kan godtgøre, at de sandsynligvis vil blive berørt af resultatet af undersøgelsen. Der bør også fastsættes en periode, inden for hvilken interesserede parter kan fremsætte en skriftlig anmodning om at blive hørt samt påvise, at der er særlige grunde til, at de bør høres.

Det bør desuden fastslås, at i tilfælde, hvor en af de berørte parter nægter adgang til nødvendige oplysninger eller på anden måde undlader at meddele dem inden for den fastsatte frist eller lægger væsentlige hindringer i vejen for undersøgelsen, kan der i overensstemmelse med artikel 18 i grundforordningen træffes midlertidige eller endlige afgørelser, positive eller negative, på grundlag af de foreliggende faktiske oplysninger -

UDSTEDT FØLGENDE FORORDNING:

Artikel 1

Der indledes en undersøgelse i henhold til artikel 13 i forordning (EF) nr. 384/96 vedrørende importen til Fællesskabet af elektroniske vægte til brug i detailhandelen, henhørende under KN-kode ex 8423 90 00 med oprindelse i Japan eller Singapore, der er fremstillet af eller for samt solgt til eksport til Fællesskabet af Teraoka Seiko Co. Ltd (Japan), Teraoka Weigh System PTE Ltd (Singapore) og/eller deres forretningsmæssigt forbundne selskaber, og som anvendes til samling af sådane vægte i Fællesskabet.

Artikel 2

Toldmyndighederne pålægges i henhold til artikel 13, stk. 3, og artikel 14, stk. 5, i forordning (EF) nr. 384/96 at tage de nødvendige skridt til at registrere importen til Fællesskabet af dele til elektroniske vægte til brug i detailhandelen, henhørende under KN-kode ex 8423 90 00 (Taric-kode 8423 90 00*10) med oprindelse i Japan eller Singapore, der er fremstillet af eller for og/eller eksporteret af Teraoka Seiko Co. Ltd (Japan) (Taric-tillægskode: 8904) eller Teraoka Weigh System PTE Ltd (Singapore) (Taric-tillægskode: 8905), for at sikre, at der senere kan ske en opkrævning af antidumpingtold på disse varer fra datoen for en sådan registrering, hvis antidumpingtolden på importen af elektroniske vægte til brug i detailhandelen med oprindelse i Japan og Singapore, fremstillet af nævnte selskaber, bliver udvidet til også at gælde importen af disse dele.

Registreringen ophører ni måneder efter datoen for denne forordnings ikrafttræden.

Importerede varer gøres ikke til genstand for registrering, hvis de ledsages af et toldcertifikat udstedt i overensstemmelse med artikel 13, stk. 4, i forordning (EF) nr. 384/96.

Artikel 3

1. Interesserede parter kan, hvis deres bemærkninger skal tages i betragtning under undersøgelsen, give sig til kende, fremlægge deres synspunkter skriftligt, indgive oplysninger og anmode om at blive hørt af Kommissionen senest 40 dage fra datoen for offentliggørelsen af denne forordning i De Europæiske Fællesskabers Tidende. Denne frist gælder også for alle andre interesserede parter, som ikke er anført i anmodningen, og det er følgelig i disse parters interesse at kontakte Kommissionen omgående.

2. Der kan anmodes om spørgeskemaer hos Kommissionen inden 15 dage fra offentliggørelsen af denne forordning i De Europæiske Fællesskabers Tidende.

3. Alle oplysninger vedrørende sagen, alle anmodninger om at blive hørt eller om et spørgeskema samt anmodninger om bemyndigelse til certifikater for ikke-omgåelse sendes til følgende adresse:

Europa-Kommissionen

Generaldirektoratet for Eksterne Forbindelser: Handelspolitik, Forbindelser med Nordamerika, Fjernøsten, Australien og New Zealand

Direktorat I-C

Rue de la Loi/Wetstraat 200

B-1049 Bruxelles/Brussel (5).

Artikel 4

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 29. august 1996.

På Kommissionens vegne

Leon BRITTAN

Næstformand

(1) EFT nr. L 56 af 6. 3. 1996, s. 1.

(2) EFT nr. L 104 af 29. 4. 1993, s. 4.

(3) EFT nr. L 263 af 22. 10. 1993, s. 1.

(4) EFT nr. L 307 af 20. 12. 1995, s. 30.

(5) Telefax: (32-2) 295 65 05.